Offentliggørelse af en godkendt standardændring af en varespecifikation for en beskyttet oprindelsesbetegnelse eller en beskyttet geografisk betegnelse i sektoren for landbrugsprodukter og fødevarer som omhandlet i artikel 6b, stk. 2 og 3, i Kommissionens delegerede forordning (EU) nr. 664/2014

(2023/C 40/07)

Denne meddelelse offentliggøres i overensstemmelse med artikel 6b, stk. 5, i Kommissionens delegerede forordning (EU) nr. 664/2014 (1).

MEDDELELSE OM GODKENDELSE AF EN STANDARDÆNDRING [FORORDNING (EU) NR. 1151/2012]

»Wiśnia nadwiślanka«

EU-nr.: PDO-PL-0586-AM01

Ansøgningsdato: 26.10.2022

BGB ( ) BOB (X)

1. Produktets betegnelse

»Wiśnia nadwiślanka«

2. Medlemsstat, som det geografiske område tilhører

Polen

3. Myndighed i medlemsstaten, der meddeler standardændringen

Ministerstwo Rolnictwa i Rozwoju Wsi ul. Wspólna 30, 00-930 Warszawa, Polen

oznaczenia@minrol.gov.pl

4. Beskrivelse af den eller de godkendte ændringer

Geografisk område

Beskrivelse

Ordlyden i punkt 5 i varespecifikationen og punkt 4 i enhedsdokumentet (Afgrænsning af det geografiske område):

»»Wiśnia nadwiślanka«-frugter produceres i det geografiske område, der omfatter:

i voivodskabet (administrativ enhed svarende til amt) Mazowieckie, powiaten (administrativ enhed mellem voivodskab og kommune) Lipsko: kommunerne Lipsko, Sienno, Solec nad Wisła

i voivodskabet Świętokrzyskie, powiaten Opatów: kommunerne Ożarów og Tarłów

i voivodskabet Lubelskie, powiaten Kraśnik: kommunen Annopol.«

affattes således:

»»Wiśnia nadwiślanka«-frugter produceres i det geografiske område, der omfatter:

i voivodskabet (administrativ enhed svarende til amt) Mazowieckie, powiaten (administrativ enhed mellem voivodskab og kommune) Lipsko: kommunerne Lipsko, Sienno, Solec nad Wisłą, Rzeczniów

i voivodskabet Świętokrzyskie, powiaten Opatów: kommunerne Ożarów og Tarłów, powiaten Ostrowiec: kommunerne Ostrowiec Świętokrzyski, Bałtów og Bodzechów

i voivodskabet Lubelskie, powiaten Kraśnik: kommunen Annopol.«

Ændringen vedrører udvidelsen af det geografiske område til kommunerne Rzeczniów, Ostrowiec Świętokrzyski, Bałtów og Bodzechów.

Disse kommuner ligger tæt på oprindelsesområdet og er kendetegnet ved lignende jordbunds- og klimabetingelser og lignende færdigheder hos de lokale producenter. Derfor er det muligt at dyrke og markedsføre »Wiśnia nadwiślanka«-frugter, der opfylder de i ansøgningen angivne kendetegn og giver et tilfredsstillende udbytte. Den vigtigste jordbundsfaktor, der karakteriserer dette områdes homogenitet, er tilstedeværelsen af et solidt kalkstenslag og vandløb, herunder Kamienna-floden, som sikrer mildere klimabetingelser under blomstringen og dermed muliggør en effektiv bestøvning og gødskning af blomsterne. Der er ved at ske en udvidelse af de hidtil få »Wiśnia nadwiślanka«-plantager i disse kommuner, hvilket er det bedste bevis på muligheden for at dyrke denne type kirsebær i det pågældende område.

Denne ændring vedrører det geografiske område og svarer derfor til definitionen af en standardændring i artikel 53, stk. 2, i forordning (EU) nr. 1151/2012. Ændringen falder ikke ind under de kategorier af ændringer, der er anført i artikel 53, stk. 2, litra a)-d).

Ændringen har betydning for enhedsdokumentet.

ENHEDSDOKUMENT

»Wiśnia nadwiślanka«

EU-nr.: PDO-PL-0586-AM01 — 26.10.2022

BGB ( ) BOB (X)

1. Betegnelse(r) [på BOB eller BGB]

»Wiśnia nadwiślanka«

2. Medlemsstat eller tredjeland

Polen

3. Beskrivelse af landbrugsproduktet eller fødevaren

3.1. Produkttype [jf. bilag XI]

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Kun kirsebær plukket af rodskydende »sokówka«-kirsebærtræer må sælges under den beskyttede betegnelse »Wiśnia nadwiślanka«.

Denne beskyttede oprindelsesbetegnelse anvendes om frugten af »Wiśnia nadwiślanka«-kirsebærtræet, som er bestemt til forarbejdning og — på grund af bærrenes enestående smag — direkte konsum. »Wiśnia nadwiślanka« er et af de i Polen forekommende rodskydende »sokówka«-kirsebærtræer, der er almindeligt udbredt i et bælte langs Vistula-floden (polsk: Wisła), heraf navnet, som betyder »kirsebærtræ ved Vistula«. Navnet har ikke noget latinsk modstykke. Dette kirsebærtræ er en selektivt udvalgt plante, der stammer fra dværgkirsebærtræet. Dværgkirsebærtræet, der formerer sig vegetativt ved rodskud, kendes også som europæisk dværgkirsebær (Prunus fruticosa pall.). Planten tilhører Rosaceae-familien (Rosaceae Juss.), Prunoideae-undergruppen, blommearten (Prunus L.) og underarten sure kirsebær — Cerasus (Mill.). At »Wiśnia nadwiślanka« henhører under Prunus fruticosa Pall. understøttes af plantens formeringsmetode, frugternes størrelse, farveintensiteten og den omstændighed, at der i dyrkningsområdet i nogle få naturlige enklaver findes relikteksemplarer af Prunus fruticosa Pall. »Wiśnia nadwiślanka«-frugter er forholdsvis mindre end kirsebær af de forædlede sorter af Prunus avium L., Prunus cerasus L. og hybrider heraf.

Betegnelsen »sokówka« henviser til, at frugten hovedsagelig anvendes som råvare ved fremstilling af saft (»sok« på polsk); bærrets frugtkød har en intens farve, og stenen har en mørk farve, der ligner frugtkødets. Betegnelsen »rodskydende« skyldes den omstændighed, at kirsebærtræer af denne sort fem år efter plantningen begynder at formere sig ved rodskud.

Frugten har en intens farve, der varierer fra mørkerød til bordeaux, og som er jævnt fordelt over hele overfladen. Den er rund og lettere fladtrykt. Forholdet mellem stenens og frugtkødets vægt afhænger af træets alder og varierer generelt mellem 9,4 % og 11,3 %. Frugtens diameter er i gennemsnit 12-20 mm, og dens vægt er på 1,6-3,3 g afhængigt af træets alder og voksested. Hvis træets blade har fået ekstra næring, og vejrforholdene har været gode, kan frugterne blive op til 25 mm i diameter og veje indtil 4 g. Frugtkødet er mørkerødt og regelmæssigt overalt. Den intensive farve holder sig også efter forarbejdning. Frugten er aromatisk, og dens smag og lugt er karakteristisk for kirsebær; smagen er meget intens og en smule skarp.

»Wiśnia nadwiślanka«-frugter skal uanset anvendelsen være sunde, uden spor af råd og fri for synlige fremmedlegemer, skadedyr og skader forvoldt heraf samt for unormal ydre fugtighed og fremmed lugt eller smag.

»Wiśnia nadwiślanka«-frugter bestemt til forarbejdning skal høstes uden stilk, når deres skind har fået sin fulde farve. Frugter af forskellig størrelse og frugter med sol- og haglskader er tilladt, så længe de for »Wiśnia nadwiślanka« karakteristiske egenskaber er bevaret.

»Wiśnia nadwiślanka«-frugter bestemt til direkte konsum skal håndplukkes. De skal være fri for skader og friske af udseende.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område. Plantagerne skal være beliggende i det i punkt 4 afgrænsede geografiske område på kalkholdige eller kalk- og lerholdige jorde. Udplantningsmaterialet består af mindst fem år gamle rodskud fra produktionsplantager i det nævnte geografiske område. Spatieringen må ved udplantningen ikke være under 4 gange 2 m, hvilket giver et areal pr. træ på 8 m2. Gødskning udføres i overensstemmelse med de almindelige regler for gødskning af frugttræer.

»Wiśnia nadwiślanka«-frugter bestemt til direkte konsum skal håndplukkes. I juli plukkes frugterne med stilk, men derefter må de godt plukkes uden stilk.

»Wiśnia nadwiślanka«-frugter, der ankommer til forarbejdningsanlægget inden for 24 timer, kræves ikke kølet. Ved længere tids opbevaring kræves behørig køling.

3.5. Særlige regler vedrørende udskæring, rivning eller emballering osv. af det produkt, som betegnelsen henviser til

Kirsebær bestemt til direkte konsum anbringes ved høsten i pakninger på 0,5-5 kg.

»Wiśnia nadwiślanka«-frugter bestemt til forarbejdning anbringes ved høsten i tremmekasser af en vægt på højst 13 kg eller pallekasser med lukket bund indtil en for pallekasserne passende vægt.

»Wiśnia nadwiślanka«-frugter pakkes direkte i egnet emballage på plukningsstedet. Dette krav blev indført for at sikre produktets kvalitet og med henblik på at overvåge og kontrollere dets oprindelse.

3.6. Særlige regler for mærkning af det produkt, som betegnelsen henviser til

—

4. Præcis afgrænsning af det geografiske område

»Wiśnia nadwiślanka«-frugter produceres i det geografiske område, der omfatter:

i voivodskabet (administrativ enhed svarende til amt) Mazowieckie, powiaten (administrativ enhed mellem voivodskab og kommune) Lipsko: kommunerne Lipsko, Sienno, Solec nad Wisłą, Rzeczniów

i voivodskabet Świętokrzyskie, powiaten Opatów: kommunerne Ożarów og Tarłów, powiaten Ostrowiec: kommunerne Ostrowiec Świętokrzyski, Bałtów og Bodzechów

i voivodskabet Lubelskie, powiaten Kraśnik: kommunen Annopol.

5. Tilknytning til det geografiske område

Det område, hvor »Wiśnia nadwiślanka« produceres, er beliggende ved floden Vistula og er karakteriseret ved milde vækstbetingelser og en kalkholdig eller kalk- og lerholdig jord. Muldlaget er almindeligvis ikke over 0,5 m dybt, og herunder findes et solidt kalkstenslag. De klimatiske betingelser i det pågældende område er også påvirket af beliggenheden ved Vistula, Polens største flod, i hvis nærhed der findes et særligt mikroklima. I det område, hvor »Wiśnia nadwiślanka« forekommer, er der ofte frost i løbet af blomstringstiden, hvilket gør, at frugtdannelsen bliver ustabil fra år til år; denne virkning minimeres dog af den varme, som Vistula afgiver. Dette bevirker, at dyrkningen af kirsebærtræet er forholdsvis sikker i dette geografiske område.

I det område, hvor kirsebærtræet forekommer, er jordbunden hovedsagelig neutral eller basisk, og »Wiśnia nadwiślanka« kan udmærket tåle pH-værdier højere end 7,0 i modsætning til de forædlede sorter af træet, der højst kan tåle pH-værdier på 6,7-7,1. Den høje pH-værdi i denne jord skyldes dens høje kalkindhold (mere end 1 000 mg/l).

Et vigtigt element af områdets egenart er den lokale knowhow og færdighederne hos producenterne, som har lært at kultivere et kirsebærtræ, som er karakteristisk for området, og at tilpasse kultiveringsmetoderne til jordbunds- og klimavilkårene i området. Dette afspejles først og fremmest i valget af udplantningsdensitet, i de særlige metoder, der anvendes til at fjerne rodskud, afhængigt af hvilken jordtype kirsebærtræet plantes i, og i de metoder, der anvendes til at fjerne rodskud efter fem års dyrkning. Hvis disse rodskud ikke fjernes, resulterer det i buskdannelse, og betingelserne for plantens sundhed forringes, frugterne bliver mindre, og udbyttet falder. Med henblik på højst mulig modstandskraft hos »Wiśnia nadwiślanka« over for sygdomme er det meget vigtigt at træffe hertil egnede plantebeskyttelsesforanstaltninger; det gælder især bekæmpelsen af kirsebærfluen (Rhagoletis cerasi), der sommetider når at vokse fuldt ud i tilfælde af et varmt forår og tidligere blomstring hos denne kirsebærsort, dog ikke i forbindelse med de forædlede sorter.

Produktets egenart

De karakteristiske egenskaber for »Wiśnia nadwiślanka« er:

— Frugten er betydeligt mindre end hos de forædlede sorter.

— Frugtsaftens farve er meget intens.

— Et meget højt indhold af antocyanin: mere end 115 mg/100 g (bestemt ved HPLC-metoden).

— Høj refraktometrisk værdi: 16-23 °Bx.

— Højt sukkerindhold: over 13 %.

— Høj aciditet (indhold af organisk syre): mindst 1,4 % udtrykt som æblesyre ved en pH-værdi på 8,1.

Indholdet af antocyaninstoffer i »Wiśnia nadwiślanka« overstiger med mindst 20 % indholdet heraf i frugterne af »Łutówka«-kirsebærtræet — den mest populære kirsebærsort, der dyrkes i Polen, og som normalt betragtes som den mest velegnede sort til forarbejdning. Denne forskel kan være på helt op til 100 %. Den nævnte forskel og værdien af parameteren afhænger af vejrbetingelserne det pågældende år og af planternes voksested.

En anden specifik egenskab ved »Wiśnia nadwiślanka«-frugter er, at der efter fjernelse af stilken (især i løbet af de første uger af høsten) afsættes en lille mængde saft i hullet efter stilken, som ændres til en gelatineret masse, hvorved yderligere udslip af saft forhindres, og frugtens holdbarhed forlænges i sammenligning med de forædlede sorter.

Årsagssammenhængen mellem det geografiske område og produktets kvalitet eller egenskaber

Rodskydende »sokówka«-kirsebærtræer blev i begyndelsen dyrket i Słupia Nadbrzeżna-regionen. I tidens løb bredte kirsebærtræerne sig til hele det område ved Vistula, der havde lignende jordbundsforhold og klimatiske betingelser. På grund af deres forekomst i dette nøje afgrænsede område ved Vistula, betegnes de træer, der nedstammer fra de lokale rodskydende »sokówka«-kirsebærtræer som »Wiśnia nadwiślanka« (»kirsebærtræ ved Vistula«).

Når træet vokser i basisk jord med højere kalkindhold, er dets levetid kortere (20-25 år), og frugterne er mindre og mere aromatiske og har en mere intens farve. På lerholdige jorde med dybere liggende kalk, kan der findes træer, der er mere end 50 år gamle, og som har større og ikke så aromatiske frugter. Tilstedeværelsen af kalk under muldlaget er bestemmende for, om saftkoncentrationen bliver høj, hvilket er indikeret ved en relativt rig ekstrakt, en flot farve og frugter, der har en smag, som er højt værdsat af forarbejdningsindustrien. Disse egenskaber hos frugten kan ikke opnås på sure og kalkfattige jorde.

Hvis rodskydende »sokówka« overføres til andre geografiske områder, vil den normalt vokse godt, men den vil have særdeles vanskeligt ved at sætte frugt. Det skyldes den relativt tidlige blomstring og skader forårsaget af forårsfrost, som forhindrer et tilfredsstillende udbytte. Andre mikroklimatiske betingelser end dem, der hersker i det afgrænsede geografiske område, fører til større frugter med et højere vandindhold og en ringere ekstrakt.

Kombinationen af virkningen af de lokale jordbundsforhold og nærheden af floden har ikke kun indflydelse på vækst og blomstring, men bevirker også en stærk frugtudvikling og frugt af højeste kvalitet, som har de specifikke egenskaber, der er beskrevet i punkt 5.2. Denne kvalitet er tæt og uadskilleligt forbundet med det område, hvor plantagerne ligger, og de betingelser med hensyn til jordbund og klima, der hersker her. Enhver anden sur kirsebærsort vil under de jordbunds- og klimabetingelser, der findes i det afgrænsede område, vokse dårligt og sætte utilstrækkeligt med frugt.

Ud over det specifikke miljø, hvor »Wiśnia nadwiślanka« forekommer, har også de lokale producenters usædvanlige færdigheder, som er beskrevet i punkt 5.1, stor betydning for produktets endelige kvalitet.

Henvisning til offentliggørelsen af varespecifikationen

https://www.gov.pl/web/rolnictwo/produkty-zarejestrowane-jako-chronione-nazwy-pochodzenia-chronione-oznaczenia-geograficzne-oraz-gwarantowane-tradycyjne-specjalnosci

(1) EUT L 179 af 19.6.2014, s. 17.